
A fi iubită 


But, oh! the choice what heart can doubt, 
Of tents with love, or thrones without? 
(Thomas Moore) 


Muriși, o, Beatrice, în floarea vîrstei sfinte... 
Cu dragostea-i poetul te-a însuflețit; 

Prin versurile sale ne stă mereu în minte 
Imaginea ta dulce, căci Dante te-a iubit. 


Ţi-a fost, o, Eloise, fatală dimineaţa. 

De Abelard iubită, fu sincer dragu-ți crez, 
Şi - crin în mînăstire - sfîrşitu-ţi-ai viaţa... 
Dar, ca pe Beatrice, eu te invidiez. 


Tu-l plîngi pe Cid, Ximena, fiindcă, aspră, 
soarta 

Potrivnică îţi este şi nu-l mai poţi vedea. 

El te-a iubit... Iubirea învinge chiar și moartea; 

De-aceea-ntotdeauna eu te voi învia! 


Ah, să te ştii iubită! Ce sfîntă fericire! 

Să plîngi atunci îți vine, dar lacrime cereşti! 

Să mori iubind!... Ah, moarte de har şi norocire. 

Cînd mori în nimb de soare, ca-n el să 
retrăieşti!... 


Himera 


De este-n lume-adevărat 
Că-ndrăgostiții au aflat 

În germinal sau în brumar 
Aviîntul altfel nesperat 

E că-n himeră-şi fac hotar. 


Şi pacea serii de-o iubesc 

Cu umbrele ce amăgesc 
Natura chiar — augusta mamă 
E ca-n visare se voiesc 

Şi de himeră nu au teamă. 


Ei rîd de vise-amăgitoare 

Şi nu se tem că omul moare 

Că-n timpul lui Homer mai speră... 
Sunt singuri fericiți sub soare: 

Că fericirea — e-o himeră. 


România 


Câmpia ne zâmbeşte, de flori împestriţată 
Ca un chilim ce-l ţese natura-n feţe vii; 

Şi iarba cea subțire, de vânturi aplecată, 
Ascunde mii de fluturi cu aripi argintii. 


Când florile mişcate de-o blândă adiere 
Se-mbată de lumină sub soarele cel cald, 

Din sânul lor albina cu poftă soarbe miere 
Notând din floare-n floare pe marea de smarald. 


Deodat’ un nor năpraznic astupă mândrul soare, 
Un văl ursuz şi rece se-ntinde peste flori; 
Se-ntunecă pământul de-o noapte-ngrozitoare; 
Şi fluturi și albine-s cuprinse de flori. 


Dar iată că pe ceruri, spărgând nemila ceții 
Un înger se iveşte, trimis de Domnul sfânt: 
Împrăştie toţi norii, cu raza dimineţii, 
S-așterne iar voioasa lumină pe pământ. 


Câmpia cea bogată e dulcea Românie 

Cu fluturi, flori şi-albine; iar norul cel cumplit 
E dușmanul ce tinde s-o ducă la robie 

Lăţind o neagră umbră pe ceru-i umilit. 


Luceafărul ce vine ca să ne dea dreptate, 
Gonind întunecimea prin falnicul său zbor, 
În lume acel înger se cheamă Libertate; 

El trage după dânsul lumină peste nor! 


Nu-ndrăznesc 


De m-ai asculta vreodată 

Aş voi ca să-ţi vorbesc 

Tu m-asculți... cu toate-acestea 
N-am putere să-ndrăznesc 

Eşti prea bună, eşti prea dulce 
Însă fără voia mea 

Ca şi-o pasăre pe cracă 
Tremur înaintea ta. 


Am a-ţi spune multe lucruri 
Nu pot însă... mă-nfior 

Căci pe buze-ţi văd un zîmbet 
Rece, batjocoritor 

Gura ta e ca o roză... 

Tu în ris mă vei lua... 
Nu-ndrăznesc să ridic ochii 
Nu-ndrăznesc-naintea ta. 


Mersul tău e de regină 
Chiu-ţi e impunător 
Pentru ce te-admur într-una 
Înţelegi tu prea uşor. 

De mi-ai fi tu suverană 

Şi eu rege de ți-aş fi 
Pentru tine aş muri. 


Poate-s prost! e cu putință 
Însă ştiu că te iubesc 
Inima-mi e simțitoare 
Însă nu pot să vorbesc 

O! amoru-mi pentru tine 
Să ţi-l spun de-aş îndrăzni 


N-ai mai rîde ... şi pe-un altul 
Niciodată n-ai iubi! 


De ce? 


Cu mult mai cufundat în gînduri 
Pe-același drum el s-a pierdut 
N-a mai surîs ca-n alte rînduri... 
Ah, pentru ce a mai trecut? 


E poate mîniat pe mine: 
Inima-i rece s-a făcut? 

N-am turburat visări senine... 
Ah, pentru ce a mai trecut? 


Şi la fereastra mea, privirea 
Azi întristată şi-a pierdut 
Poate nu s-a răcit iubirea... 
Că de ce oare-a mai trecut? 


Nu mă-mpiedica de-a plînge... 


Nu mă-mpiedica de-a plînge 
Dacă am darul lacrimei 
Durerea în plîns o poţi înfrînge 
Şi speri ceva în boaba ei. 


Nu ştii că-n plîns de-atitea ori 
Poţi să-ntrevezi o rază nouă 
Şi că-i la fel cum pentru flori 
E-o reîmprospătată rouă? 


Nu ştiu că plinsu-i izbăvire 
La orice inimă înfrîntă? 

E ultima înveselire 
Ce-adesea durerea o cîntă. 


Cînd plîngi speranţa nu te-nfrînge 
Şi vezi ceva în raza ei 

O, lasă-mă, amice-a plînge 

Dacă am darul lacrimei. 


Patria 


Mereu îi găsește cusururi 
Cînd vorbeşte de a lui ţară; 
Cu toate-aceste neajunsuri 
Îi este totdeauna dragă. 


O critică fără-ncetare; 

Chiar sincer o compătimește. 
Totuşi, îi sare în apărare, 
Pentru că pe ea o iubeşte. 


Mai ales când timp îndelungat 
Departe de patrie şi casă 
Iubirea adâncă s-a aflat 

În inima necredincioasă. 


Iar când fiii nerecunoscători 
Îi cer iubire şi mângâiere, 

Le deschide braţele tuturor 

Şi la piept îi strînge cu putere. 


De-aceea, cu orice cusururi 

Ce patriei sale i le află, 

Cu orice greşeli, ea de-a pururi 
Îi rămâne scumpă și dragă. 


O, Doamne! 


O, Doamne! Cer iertare, aş vrea acum să mor! 
N-am şaisprezece ani! Dar viaţa mea-i amară, 
Şi inima mi-e tristă, speranţele nu cobor 
Şi fără de prieteni, ruina mă-mpresoară! 


Mai bine e să mor. Nici nu mai pot să plâng, 

Şi lacrimile au un farmec ne-ntrecut ... 

Când nu mai pot de-o vreme nici lacrimi să mai 
strâng, 

Vreau moartea să-mi aducă odihna ei de lut. 

La ce cugetai? 


Când pe cărți de rugăciune, genele ţi le plecai, 

Spune-mi scumpa mea amică, la ce oare 
cugeta1? 

Închinându-te, o! spune-mi, oare nu cumva 
rosteai 

Al meu nume, câteodata, așa dulce îl găseai? 


Eu ceream la cer - când vântul steagurile flutura 


Ca să binecuvinteze lupta şi izbânda mea; 

Şi pe când gornistu-ntruna, marşuri de război 
suna, 

Sufletu-mi, gelos pe tine, tot spre tine s-avânta. 


Iar când tu, îngenunchiată, te rugai la 
Dumnezeu, 

Eu, călare pe fugaru-mi negru ca un pui de 
zmeu, 

Alergam după al slavei, zgomotos şi lung alai; 


Îmi râdeam de-orice pericol! Moartea-n faţă am 
privit, 

Jupuită, numai oase şi cu chip îngălbenit. 

Nu cumva atuncea iarăşi, tot la mine cugetai? 

Primăvara și toamna 


Acelaşi farmec verde 
Şi ochiul nostru viu 
O primăvară verde 
Şi-o toamnă-n arămiu. 


Că dacă primăvara, cu voci de păsărele 
Ne-nveselește-n cântec de paseri neînvinse, 
Şi toamna calmă, tristă, cu vânturile grele, 
Ne liniştește-n taină cu umbrele ei stinse. 


O veselie albă 

Ce nu cunoaşte haos; 
Pe când toamna în salba 
Îmbie la repaus. 


Inspiră fiecare o altă nostalgie 

Şi-n caldele miresme ne-am vrea mereu ascunși: 
Cele de primăvară - ne-îmbată: o orgie; 

De cele ale toamnei suntem mereu pătrunși. 


Dorinţa de ieşire 
Adâncul cercetându-l; 
Dar toamna, c-o privire, 
Ne reculege gândul. 


În fiecare lucru un farmec poate fi! 
Aflându-l, omul ştie să fie mulțumit: 

În primăvară simte nevoia de-a iubi, 

Pe când în umbra toamnei se vrea a fi iubit! 

Unei file 


Sărmana filă-n care aştern 
A gândului comoară 

Nu ştii câte dureri se cern 
Când vin spre tine iară. 


Ca lumea, rece mă priveşti 
Mă vezi surâzătoare 

Dar rana cum s-o potolești 
Când inima te doare? 


Sunt rele care nu se scriu 
Şi nu se spun în şoapte, 
În ele chinu-i tot mai viu 
Şi sufletul e-o noapte. 


Poţi să mă plângi hârtie deci 
Ca muta mărturie; 

Ce grea amărăciune 

Să râzi, când plânsu-nvie! 

Femeia 


Ah! crudele genus, nec fidum femina nomen! 
(Tibul) 


O inimă de Evă, enigmă-n veci profundă! 

Din foc divin şi amestec din tina cea imundă; 

Protee fără nume, ce logica dezminţi 

Deşartă sau prea rece, sau clocot de dorinţi! 

Sub vraja frumuseții, ori dulcea ta zîmbire, 

Ascunzi tu suferință, ruşine, sau iubire? 

În clara ta privire, de visuri încîntată, 

Pot eu citi, femeie, de vei fi plîns vreodată? 

Ah, ce perverşi ai ochii, surîsul nu-i timid 

Sub fardul ce sclipeşte s-ascunde mai nimic, 

Sub finele dantele ascunzi, făr-de mustrare, 

Defectele, şi-n taină, porniri spre desfrînare! 

La tine totul este spoială sau mascat: 

Tinuta, vorba, faţa şi glasul afectat 

Căci tot ce nu-i minciună tu-nfrunți cu viu 
răspăr: 

Minciuna pentru tine e unic adevăr! 

Faţadă-i tot la tine și prefăcătorie 

Şi chiar a ta ştiinţă e doar cochetărie. 

Spre a trona mai bine, voind să ne uimească, 

Şi-ndeosebi să placă! 

E vanitatea-ţi dragă! 

Să placi... pentru aceasta ţi-ai da viaţa-ntreagă, 

Ţi-ai da averea, pruncii şi cinstea, de se cere, 

Şi totul pentru-o biată [şi] ridicolă plăcere! 

Cochetăria-ți este virtutea cea suavă. 

Ea în femei se naşte: în tine, doamnă gravă, 

În tine ţărăncuţă, cu faţa-mbujorată, 

În tine, curtezană, mereu neruşinată. 

Femei! - e viața voastră și singura mîndrie; 

Voi sufletul vă-nchideţi într-o bijuterie! 

Inserare 


Nox erat et coelo fulgebal luna sereno... 
(Horaţiu) 


E noapte... doarme totul, 
Zefirul însă-i domn; 

Căci vrînd s-atingă roza, 
Învins-a-n drum pe somn. 


Glumind, el balansează 
Copacii-n visul lor; 

În jurul lumii-acuma 
Dansează-un negru nor, 


Aşa c-a ei lumină 

Nu va mai stingheri 

Pe doi iubiţi, ce-n pace 
Să fie, ar dori; 


Iar florile-alintate 
Mireasma şi-o răsfrîng. 
E-atita vrajă dulce 

În adormitul crîng! 


Nu-i nici un singur zgomot... 
Şi filomela chiar 

Tăcut-a prin tufișuri, 

Visînd în tainic har. 


E ora cînd flăcăul 
Aşteaptă-n doru-i sfînt 


15 


La poarta mîndrei sale: 
Viaţă... sau mormînt. 


1885 


16 


Singurătate 
Spiritus astra petit... 


Hai, suflete în zbor departe, 
Spre cer, pe-a viselor potece, 
Pe unde gînd profan nu trece 
Şi n-ai de nici o grijă parte: 
Hai, suflete, cît mai departe, 
Pămîntu-n noapte să se-nece! 


Să ne-avîntăm în infinit... 
Sondînd superba înălțime 
Să rătăcim în zări sublime, 
În cer de-azur, locaş rîvnit; 
Dorind al tainei infinit, 
Uita-vom sumbra adincime. 


Osuflet, duh ales şi pur, 

Săltînd din pămînteasca tină, 
Să-i rupi cătuşi de vizuină; 
Deci, lasă-ţi corpul, beci obscur, 
Şi vino în eternul pur, 

Să facem baie în lumină. 


O, vino să ne bucurăm 

De-a fericirii plinătate! 

În drum de-o fi vreo greutate, 
Găsi-vom, totuși, ce sperăm; 
Căci vom putea ca să gustăm 
A liniştei singurătate. 

Şi vom dezveli deodată 
Eterne taine, mult profunde, 
Ce infinitul le ascunde 
Acestei lumi, ce-n van le cată; 
Şi vom zîmbi, ca de-o erată, 
De-a lumii cunoştinţe scunde! 


Al nostru ochi descoperi-va 
Reala faţă-a tot ce este 

Şi printr-o vrajă, ca-n poveste, 
Tot universul lămuri-şi-va 
Secretul, care-atunci vorbi-va 
Din fir a păr - măreaţă veste; 


Iar adevăr, frumos şi bine, 
Făr-a răni cu-a lor prezenţă, 
Ne-or apărea chiar în esență, 
Cu străluciri de tot senine; 
O, suflet, fericiri divine 
Ne-or copleși prin excelenţă! 


O, sfînt deliciu, voluptate! 
Să contemplăm esenţa pură 
Şi-a tale taine, o, Natură, 

Şi frumuseți abia visate! 

E o supremă voluptate, 

Al cărei dor e o tortură. 


Ah, ce tortură negrăită! - 

Tu, suflete nemuritor, 

Ai vrea să te înalți în zbor 
Spre bolta cea nemărginită; 
Dar nu poţi - caznă negrăită! 
Să scapi de corpul tîrîtor. 

Zadarnic dorul te-nfioară, 
Vrînd taine mari să descifrezi; 
Să zbori şi dulce să visezi, 

Ca un avar l-a sa comoară, 
Căci corpul greu te împresoară 
Cu lanţul glei, să cedez. 


Dar să răbdăm. E-o zi anume, 
Cînd sufletul se lhberează, 
Sfărmîndu-și lanţul, și pe-o rază, 
Senin se-nalţă, ca din spume, 
Spre-al său locaş din altă lume 
Şi în lumină se-mbăiază. 


O, suflete, speranţa-i mare... 
Fixat e ceasul cînd ai să treci 
Urcînd pe sfintele poteci; 
Frumoasa zi - frumos dispare. 

O, suflete, spranţa-i mare: 

Totul trece... Dumnezeu e-n veci! 


Paris, 16 aprilie 1888 

Magdalena 


Cînd jalea vîntului tomnatic 

Prin desfrunziţu arbori trece, 

Tu te gîndeşti la baluri, doamnă, - 
Eu mă gîndesc la soba rece... 


Cînd primii fluturi de zapadă 
Plutesc în zarea albicioasă, 

Tu te gîndești la rochii scumpe,— 
Eu mă gîndesc că-s zdrenţuroasă... 


Şi cînd în nopţile de iarnă 

Cînţi la clavirul tău, visînd, 

Tu te gîndeşti că eşti iubită, — 
Eu mă gîndesc c-o să mă vînd... 

Cântecul de leagăn 


Nani, nani, dormi, 
odoraşul scump, 
al mamei odor, 


In culcuşul tău, 
de vise cereşti 
legănat ușor! 


Îngerul duios 
peste fruntea ta 
s-apleacă zâmbind, 


Ş-aripa-i de-argint 
pe-ai tăi ochişori 
Ii flutură blând. 


Nani, nani, dormi, 
dormi netulburat 
căci mama va sta, 


De-a dragul privind 
rumenele fragi 
pe gurița ta. 


Iat-o s-a deschis, 
iat-o iar s-a strâns 
plăpându-l boboc 


Un trandafiraş 
vesel zâmbitor 

l-al soarelui foc! 


Spicele de grâu 
parcă moţăiesc 
din cap lenevos; 


Colo-n stejăriş 
fâlfăie-n văzduh 
fragedul miros, 


Noaptea-ncetinel 
Invăleşte tot 
de jur-împrejur, 


Galeş adiind 
suflu-i răcoros 
c-un tainic susur. 


Paserea pe somn 
Ș-asterne-nchizând 
ochiul cel zglobiu, 


Iar cernitul corb 
s-ascunde pitiş 
In zidul pustiu. 


Din ascunzători 
ies la lilieci, 
zburând în târcol, 


Şi din când în când 
al bufniței glas 
cobeşte a gol 

Dormi, puiuţul meu, 
de luna din cer 
privit drăgălaş; 


Sufletu-ţi în trup 
e ca un altar 
In sfântul lăcaş! 


Somnul tău aş vrea 
să fie ş-al meu: 
somn nevinovat! 


Tu dormi făr” să ştii 
al lumu amar 
Ş-al vieţei păcat! 


Nani, nani, dormi, 
odoraşul scump, 
al mamei odor, 


In culcuşul tău, 
de vise cereşti 
legănat uşor!... 

